Linking public accounting practices to fiscal sustainability
Authors: Παραπόντη Θέκλα 
Published: December 2022

Τις τελευταίες δεκαετίες, τα IPSAS αποτελούν αδιαμφισβήτητο σημείο αναφοράς για τις παγκόσμιες μεταρρυθμίσεις των δημόσιων λογιστικών συστημάτων, καθώς θεωρείται ότι παρέχουν ένα ισχυρό πλαίσιο, το οποίο επιτρέπει την παροχή ακριβών και αξιόπιστων χρηματοοικονομικών πληροφοριών και συμβάλλει στη βελτίωση της διαδικασίας λήψης αποφάσεων και στη βιωσιμότητα των δημόσιων οικονομικών. Ωστόσο, οι εμπειρικές έρευνες που μελετούν την πιθανή επίδραση της εφαρμογής των IPSAS σε συγκεκριμένα οικονομικά μεγέθη είναι πολύ περιορισμένες. Στόχος αυτής της διατριβής είναι να συμβάλλει ερευνητικά στον συγκεκριμένο τομέα, εξετάζοντας τη σχέση μεταξύ των IPSAS (ως σημείο αναφοράς για τη λογιστική τυποποίηση) και της δημοσιονομικής βιωσιμότητας.Για την επίτευξη του στόχου της διατριβής, ακολουθήθηκε μία διαδικασία τριών σταδίων, κατά την οποία ερευνήθηκαν οι χώρες του ΟΟΣΑ για μία περίοδο 21 ετών. Κατά το πρώτο στάδιο της έρευνας, προσδιορίστηκε ο βαθμός συμμόρφωσης της κάθε χώρας με τα IPSAS, καθώς και η χρονολογία επίτευξης του εν λόγω βαθμού, και στη συνέχεια οι χώρες του ΟΟΣΑ ταξινομήθηκαν σε τρία διαφορετικά επίπεδα συμμόρφωσης (χαμηλό, μέτριο και υψηλό). Κατά το δεύτερο στάδιο της έρευνας, η ταξινόμηση του πρώτου σταδίου αξιοποιήθηκε για τη διερεύνηση της σχέσης μεταξύ των τριών επιπέδων συμμόρφωσης και των επιδόσεων τεσσάρων οικονομικών δεικτών, σχετιζόμενων με τη δημοσιονομική βιωσιμότητα. Τα αποτελέσματα αποκάλυψαν την ύπαρξη μιας στατιστικά σημαντικής τάσης μεταξύ του βαθμού συμμόρφωσης με τα IPSAS και της επίδοσης τριών από τους δείκτες. Τέλος, κατά το τρίτο στάδιο της έρευνας, έγινε μία πιο εμπεριστατωμένη ανάλυση της σχέσης μεταξύ του επιπέδου συμμόρφωσης με τα IPSAS και ενός από τους επιλεγμένους δείκτες -συγκεκριμένα, των μακροπρόθεσμων επιτοκίων. Για αυτό το στάδιο της έρευνας κατασκευάστηκε ένα οικονομετρικό μοντέλο με βάση τα χαρακτηριστικά των δεδομένων. Τα αποτελέσματα του μοντέλου επιβεβαίωσαν την ύπαρξη μιας αντίστροφης μακροχρόνιας σχέσης μεταξύ του επιπέδου συμμόρφωσης με τα IPSAS και των μακροπρόθεσμων επιτοκίων, γεγονός που υποδηλώνει ότι η λογιστική τυποποίηση σχετίζεται με χαμηλότερο κόστος δανεισμού, το οποίο αποτελεί σημαντικό προσδιοριστικό παράγοντα της βιωσιμότητας του χρέους.Τα συμπεράσματα αυτής της διατριβής είναι χρήσιμα τόσο σε επίπεδο ακαδημαϊκής έρευνας όσο και σε επίπεδο πρακτικών εφαρμογών. Σε ακαδημαϊκό επίπεδο, η διατριβή αυτή προσθέτει γνώση στην υπάρχουσα βιβλιογραφία για τα IPSAS, παρέχοντας μία νέα, συνολική οπτική του επιπέδου συμμόρφωσης. Επιπλέον, επεκτείνει τις εμπειρικές έρευνες στη μελέτη των οφελών που συνδέονται με την υιοθέτηση των IPSAS. Αναφορικά με τη συμβολή της σε πρακτικό επίπεδο, προσφέρει χρήσιμα συμπεράσματα για όσους ασχολούνται με τη χάραξη πολιτικών και τη λογιστική τυποποίηση, καθώς αναδεικνύει τις προβληματικές περιοχές που εμποδίζουν την υιοθέτηση των IPSAS, στις οποίες θα μπορούσαν να εστιάσουν οι μεταρρυθμίσεις. Επιπλέον, παρέχει εμπειρικά στοιχεία για τον ευεργετικό ρόλο της λογιστικής τυποποίησης, γεγονός που θα μπορούσε να συμβάλλει στην περαιτέρω προώθηση των λογιστικών προτύπων.